Skotse nasionale vrouekrieketspan

Die **Skotse nasionale vrouekrieketspan** (Engels: *Scotland women’s national cricket team*, afgekort *Scotland Women* of *Scotland W*) is die nasionale vrouekrieketspan wat Skotland in internasionale krieket verteenwoordig. Krieket word in Skotland deur Krieket Skotland (*CS*, van Engels: *Cricket Scotland*) beheer. Saam met Nederland is Skotland tradisioneel een van die sterker Europese nasionale vrouekrieketspanne ná die volle lede Engeland en Ierland.

In April 2018 het die IKR besluit om aan al sy lede volle T20I-status toe te ken. Vervolgens word al die T20I-wedstryde wat Skotland ná 1 Januarie 2019 teen ander IKR-lede speel as ’n volle T20I erken. In Mei 2022 het die IKR aangekondig om aan Skotland en vier ander vrouespanne EDI-status te verleen. Nederland, Papoea-Nieu-Guinee, Thailand en die Verenigde State is die ander vier spanne. Skotland is tans (Februarie 2026) twaalfde op die IKR-vroue-eendagranglys en elfde op die Twintig20-vrouewêreldranglys.

## Beheerliggaam 
Krieket Skotland (Engels: *Cricket Scotland*, CS) is in 1908 as die Skotse Krieketunie (*Scottish Cricket Union*, SCU) gestig en verantwoordelik vir die reël van krieket in Skotland. In 1994 het hulle as ’n assosiaatlid by die Internasionale Krieketraad (IKR) aangesluit.

Krieket Skotland bestuur al die Skotland-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van EDI- en T20I-reekse teen ander spanne, en die reël van internasionale wedstryde tuis. Daarbenewens is CS verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Skotse span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Skotland oor ’n o/19-nasionale span wat aan die o/19-T20I-vrouekrieketwêreldbeker deelneem.

## Geskiedenis 
In Augustus 1932 het Skotland in die eerste, deesdae nie as sulks erkende, internasionale vrouekrieketwedstryd teen Engeland gespeel. Die span is daarna nie meer saamgestel nie en enkele spelers het vir die Engelse span verskyn, terwyl die Skotse span daarna die status van ’n Engelse graafskapspan gehad het. In 1977 was daar ’n poging om die Skotse span met die stigting van die Skotse Vrouekrieketvereniging (*Scottish Women’s Cricket Association*) te laat herleef, maar hulle het die uitnodiging deur die Internasionale Vrouekrieketraad vir toetrede van die hand gewerp. Afgesien van ’n wedstryd teen ’n Engelse jeugspan in 1979 het dit tot Krieket Skotland (Engels: *Cricket Scotland*, CS) se selfstandigheid geduur totdat die span weer aan die internasionale speelprogram deelgeneem het. Hul eerste deelname en daarmee hul eerste EDI was tydens die Europese Vrouekrieketkampioenskap 2001, waar hulle sonder ’n oorwinning die laaste plek beklee het. Tydens die Internasionale Vrouekrieketraad-trofee 2003, ’n toernooi wat as vrouekrieketwêreldbekerkwalifisering vir spanne van die tweede vlak gedien het, het die Skotte voor Japan die voorlaaste plek beklee. Tydens die Europese Vrouekrieketkampioenskap 2005 het hulle in die laaste plek geëindig en ook tydens die Vrouekrieketwêreldbeker 2009-kwalifisering was die Skotte sonder ’n oorwinning. Daarna het hulle oorwegend aan die Engelse Vrouegraafskapkampioenskap deelgeneem.

Skotland het tydens die T20I-vrouewêreldbeker 2018-kwalifisering in sy eerste T20I-wedstryd gespeel. Dié toernooi het hulle ná Bangladesj en Ierland in die derde plek afgesluit en daarmee die hooftoernooi misgeloop. Vervolgens het hulle meer internasionale wedstryde gespeel. Tydens die T20I-vrouewêreldbeker 2020-kwalifisering is die gasvroue in die groepfase uitgeskakel en ook tydens die T20I-vrouewêreldbeker 2023-kwalifisering. Tydens die T20I-vrouewêreldbeker 2024 het die Skotte in die halfeindstryd ’n verrassende oorwinning oor die Iere aangeteken en daarmee vir die hooftoernooi gekwalifiseer. Hulle is egter in die groepfase uitgeskakel. Tydens die T20I-vrouewêreldbekerkwalifisering 2026 kon Skotland weer vir die T20I-vrouewêreldbeker 2026 kwalifiseer.

## Embleem en himne 
Die dissel is die nasionale blom van Skotland en ook die embleem van die Skotse nasionale krieketspan. Volgens ’n legende het die “beskermende dissel” sy rol gespeel tydens die verdediging van Skotland teen ’n snagse aanval deur Noorse Wikings, een van hulle skree van pyn toe hy kaalvoet op ’n dissel trap, wat die Skotse verdedigers waarsku. Die Latynse *Nemo me impune lacessit* (“Niemand ontlok my ongestraf nie!” in Afrikaans) is ’n antieke leuse van die Skotse monarge, en ook van die voorste ridderorde van Skotland, die oudste en edelste orde van die dissel, en van die Skotswagte (van wie die twee laasgenoemde aan die monarg “behoort” het).

*The Flower of Scotland* dien as Skotland se nieamptelike volkslied. Die teks is in 1967 deur Roy Williamson van die musiekgroep *The Corries* geskryf en word sedert die 1990’s deur die nasionale span pleks van “God Save the King” gespeel.

## Spelers 
### Spelerstatistieke 
Daar het altesaam 37 spelers EDI- en 29 spelers T20I-krieket vir Skotland gespeel. Vervolgens die spelers wat vir die Skotse span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was vier spelers reeds die kaptein vir Skotland tydens ’n EDI-wedstryd en drie tydens ’n T20I.

## Rekords 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
## Sien ook 
* Skotse nasionale krieketspan
* Skotse nasionale vrouerugbyspan

## Verwysings 
## Eksterne skakels 
*  Amptelike webwerf van Krieket Skotland
*  Skotland-vroue op ESPNcricinfo
*  Skotland by die IKR